b"\n_START_ARTICLE_\nSerra de l'Albera\n_START_SECTION_\nL'Albera, paratge natural\n_START_PARAGRAPH_\nEl territori empordan\xc3\xa8s de la serra conforma, des del 1986, el Paratge Natural d'Inter\xc3\xa8s Nacional de l'Albera, constitu\xc3\xaft per dos sectors ben diferenciats: un d'occidental, el de Requesens i les Baussitges, i un d'oriental, el de Sant Quirze de Colera i la Balmeta, separats pel coll de Banyuls. _NEWLINE_Aquest paratge natural permet d'observar la transici\xc3\xb3 entre les esp\xc3\xa8cies pr\xc3\xb2pies de la serralada pirinenca i les m\xc3\xa9s t\xc3\xadpicament mediterr\xc3\xa0nies, en un terreny de roques metam\xc3\xb2rfiques com ara esquists i pissarres. _NEWLINE_Les zones m\xc3\xa9s altes presenten una vegetaci\xc3\xb3 variada, amb suredes, alzinars, castanyedes, rouredes, fagedes i els prats alpins. Com m\xc3\xa9s s'acosta al mar, la serra perd vegetaci\xc3\xb3 i \xc3\xa9s dominada per suredes escadusseres, brolles i matollars._NEWLINE_Pel que fa a la fauna, al sector de Sant Quirze de Colera i la Balmeta subsisteixen les darreres poblacions de tortuga mediterr\xc3\xa0nia de la pen\xc3\xadnsula Ib\xc3\xa8rica. La vaca de l'Albera, una ra\xc3\xa7a aut\xc3\xb2ctona, viu al bosc en r\xc3\xa8gim de total llibertat._NEWLINE_Al Rossell\xc3\xb3, el bosc de la Ma\xc3\xa7ana tamb\xc3\xa9 t\xc3\xa9 el car\xc3\xa0cter de reserva natural protegida del 1973 en\xc3\xa7\xc3\xa0.\n_START_SECTION_\nVegetaci\xc3\xb3\n_START_PARAGRAPH_\nA l\xe2\x80\x99Albera occidental t\xc3\xa9 lloc una zonificaci\xc3\xb3 altitudinal de la vegetaci\xc3\xb3 que va del pa\xc3\xads de la sureda i l\xe2\x80\x99alzinar amb marfull (Quercetum ilicis galloprovinciale) fins a la fageda (Fagion sylvaticae), passant per les terres dominades per l\xe2\x80\x99alzinar muntanyenc (Quercetum mediterraneo-montanum) i els boscos mixtos de caducifolis amb roures i aurons (Querco-Aceretum opali). Les extenses suredes i brolles mediterr\xc3\xa0nies que cobreixen les parts baixes del mass\xc3\xads contrasten amb els importants fragments de fageda, landes i prats acid\xc3\xb2fils de les parts culminals. Cal remarcar l\xe2\x80\x99inter\xc3\xa8s biogeogr\xc3\xa0fic que representa la proximitat de les fagedes a la mar i els boscos mixtos caducifolis, \xc3\xbanics per la seva estructura i composici\xc3\xb3 a Catalunya. Tamb\xc3\xa9 s\xc3\xb3n singulars les bosquines de fals aladern, de composici\xc3\xb3 singular dins el context de l\xe2\x80\x99alzinar._NEWLINE_Els l\xc3\xadquens tamb\xc3\xa9 s\xc3\xb3n molt particulars en aquest espai, especialment els silic\xc3\xadcoles que es troben a la sureda._NEWLINE_A l\xe2\x80\x99Albera oriental, s'hi poden distingir l\xe2\x80\x99estatge de la sureda i l\xe2\x80\x99alzinar amb marfull i una franja superior on es troba l\xe2\x80\x99alzinar muntanyenc. A la fa\xc3\xa7ana mar\xc3\xadtima d\xe2\x80\x99aquest espai, hi viuen algunes esp\xc3\xa8cies end\xc3\xa8miques de la flora catalana (Limonium tremolsii, Limonium geronense, Armeria ruscinomensis, i d'altres), factor que encara enriqueix m\xc3\xa9s la singularitat d\xe2\x80\x99aquest rac\xc3\xb3 pirinenc.\n_START_SECTION_\nFauna\n_START_PARAGRAPH_\nLa fauna d\xe2\x80\x99aquest espai \xc3\xa9s for\xc3\xa7a interessant, sobretot pel que fa a la herpetofauna, amb algunes esp\xc3\xa8cies excepcionals. Per exemple: hi habiten la tortuga mediterr\xc3\xa0nia (Testudo hermanni), la tortuga de rierol (Mauremys leprosa), el sargantaner petit (Psammodromus hispanicus), la musaranya comuna (Suncus etruscus), la musaranya de jard\xc3\xad (Crocidura suaveolens) i alguns quir\xc3\xb2pters (cavern\xc3\xadcoles, fisur\xc3\xadcoles i forestals). Entre les esp\xc3\xa8cies que es coneixen, hi ha el ratpenat de ferradura gros (Rhinolophus ferumequinum), el ratpenat de ferradura petit (Rhinolophus hipposideros), el ratpenat de cova (Miniopterus schreibersi) i el ratpenat de musell llarg (Myotis blythii)._NEWLINE_A l\xe2\x80\x99espai, s\xe2\x80\x99hi troba una gradaci\xc3\xb3 entre esp\xc3\xa8cies m\xc3\xa9s centreeuropees com la granota roja (Rana temporaria) o el sargantaner gros (Psammodromus algirus)._NEWLINE_Alguns dels seus cursos fluvials compten amb fauna \xc3\xadctica molt interessant, com \xc3\xa9s el cas del barb de muntanya (Barbus meridionalis) o de la truita comuna (Salmo trutta)._NEWLINE_Pel que fa als invertebrats l\xe2\x80\x99espai compta amb algunes esp\xc3\xa8cies remarcables, com els ceramb\xc3\xadcids: Cerambyx cerdo, Lucanus cervus i Rosalia alpina. Tamb\xc3\xa9 s\xe2\x80\x99hi presenten altres esp\xc3\xa8cies rellevants com el cranc de riu europeu (Austropotamobius pallipes) o Saga pedo."